‏04 ספטמבר 2018

**חוזר המפקחת הארצית על הבחירות- הגשת רשימות מועמדים והצעות מועמד – מוא"ז 4/2018**

צו המועצות המקומיות (מועצות אזוריות), התשי"ח-1958 (להלן- 'הצו' או 'צו המועצות האזוריות') וחוק המועצות האזוריות (בחירת ראש המועצה), התשמ"ח-1988 קובעים כי לצורך התמודדות למוסד מהמוסדות העומדים לבחירה במסגרת הבחירות הנערכות ברשות המקומית, נדרש להגיש הצעת מועמד (כאשר מוגשת מועמדות לראשות המועצה) או רשימת מועמדים (כאשר מדובר מוגשת מועמדות ליתר מוסדות העומדים לבחירה- המועצה, ועד מקומי או נציגות), במועד הקבוע בצו ובטופס ייעודי שנקבע לכך.

בדיקת ההצעות והרשימות המוגשות, אישורן או פסילתן, הן בסמכות מנהל הבחירות שמונה למועצה האזורית, אשר נדרש לקיים התייעצות עם ועדת הבחירות של הרשות לגבי חלק מפעולות אלה בהתאם להוראות הדין.

תוכן עניינים

[א. הגשת רשימות 1](#_Toc523839735)

[ב. רשימות למועצה 3](#_Toc523839736)

[ג. רשימות לוועד מקומי או נציגות 3](#_Toc523839737)

[ד. הצעות מועמד לראש רשות 4](#_Toc523839738)

[ה. פרטים שנדרשים בכל חוברת 5](#_Toc523839739)

[ו. קבלת הרשימות ופסילת הרשימות 6](#_Toc523839740)

[ז. בדיקה, אישור והודעה על ליקויים 8](#_Toc523839741)

[ח. אופן תיקון הליקויים 13](#_Toc523839742)

[ט. החלטת מנהל הבחירות בנוגע לרשימות 13](#_Toc523839743)

[י. עתירה על החלטת מנהל הבחירות 14](#_Toc523839744)

## הגשת רשימות

1. **פרסום הודעה בדבר הגשת רשימות**

ביום **13.9.18** יפרסם מנהל הבחירות, בכל אחד מהאזורים שבתחום המועצה (ישובים ותחום עודף), הודעה בדבר האפשרות להגיש הצעות מועמדים לראשות המועצה ורשימת מועמדים למועצה. בנוסף, בהתאם להחלטת השר לגבי כל יישוב בדבר סוג הגוף שינהל את היישוב (ראה חוזר מס' 3), יפרסם מנהל הבחירות הודעה בדבר הגשת רשימת מועמדים לסוג הגוף הרלוונטי.

כל מודעה תכלול את הפרטים הבאים:

* מועד הבחירות
* המועדים להגשת רשימות והצעות מועמדים
* מקום הגשת הרשימות והצעות המועמדים
* המקום והמועד בהם ניתן לקבל את הטפסים הדרושים להגשת הרשימות והצעות המועמדים
* המועד האחרון להגשת ערבון עבור הצעת מועמד לראש רשות וכן סכום העירבון
* המועד והמקום בו תתקיים הדרכה על אופן הגשת רשימת מועמדים והצעת מועמד
* מספר הנציגים מטעם האזור העומדים לבחירה למועצה כפי שנקבעו על ידי השר
* מספר חברי הוועד המקומי כפי שנקבעו על ידי השר (במקרה של נציגות – מספר חברי הנציגות)
* מספר חתימות התומכים הדרוש להגשת רשימת מועמדים לכל אחד מהמוסדות העומדים לבחירה באזור ולהגשת הצעת מועמד לראשות המועצה.
* בהודעה יפורטו הוראות סעיפים 151 עד 155 לצו.
  + נוסח הודעה בדבר הגשת הצעות ורשימות מועמדים למועצה בתחום עודף וביישוב שבו קיימת "זהות ועדים"- **מצורף כנספח א**
  + נוסח הודעה בדבר הגשת הצעות ורשימות מועמדים למועצה בתחום ביישוב שבו מתקיימות בחירות לנציגות - **מצורף כנספח א1**
  + נוסח הודעה בדבר הגשת הצעות ורשימות מועמדים למועצה בתחום יישוב שבו מתקיימות בחירות לוועד מקומי נפרד- **מצורף כנספח א2**

ההודעות יפורסמו בכל ישוב ותחום עודף במועצה, במקומות הבאים:

* על לוחות המודעות בכל ישוב
* באתר האינטרנט של המועצה ובעיתונות המקומית אם קיימת.
* במתקנים ציבוריים נוספים הקיימים בכל ישוב/תחום עודף.

מנהל הבחירות יאשר במערכת נד"ב לגבי כל אחד מהיישובים שהמודעה פורסמה על ידו.

יש להקפיד כי המודעה תוצג עד ליום **27.9.18.**

1. **מועדי הגשת מועמדות**

רשימות מועמדים והצעות מועמד יוגשו למנהל הבחירות במועדים הבאים:

ביום ד', **26.9.18**, בין השעות 9:00-11:00 לפני הצהריים

ביום ה', **27.9.18**, בין השעות 15:00-21:00 אחר הצהריים

**מנהל הבחירות לא יקבל בקשות שהוגשו לאחר המועד האחרון.**

אם לקראת השעה 21:00 יש במקום אנשים המבקשים להגיש חוברות, מנהל הבחירות יאפשר לכל מי שמבקש למסור פיזית את החוברות לידי מנהל הבחירות לפני השעה 21:00, והבדיקה הראשונית (כמפורט להלן) תיערך בהמשך.

מנהל הבחירות בכל רשות מקומית, יקבע את מקום הגשת המועמדות ויוודא בסיוע איש הקשר מטעם הרשות, כי קיימים לגביו הפרטים הבאים:

* הצבת שלט בכניסה למבנה בו תתאפשר הגשת המועמדות
* במקום יש חניה מסודרת, לרבות חניית נכים
* קיים מקום להמתנה מחוץ לחדר קבלת הקהל
* במועדי הגשת הבקשה יוצבו סדרנים ומאבטחים, במידת הצורך, לשמירת הסדר במקום, הרשמה וחלוקת מספרים לממתינים

## רשימות למועצה

**רשימת מועמדים למועצה (תוגש בחוברת בצבע ירוק)**

* רשימת מועמדים למועצה תכלול בין 3 ל-10 מועמדים. רשימה עם פחות מ-3 מועמדים תיפסל!
* רשאים להגיש רשימת מועמדים רק בעלי זכות הבחירה הרשומים בפנקס הבוחרים **של היישוב** לגביו מוגשת המועמדות לנציגות במועצה.
* מספר חתימות התומכים הדרוש להגשת הרשימה הוא 2% לפחות ממספר הבוחרים באזור, אך לא פחות מ-5 אנשים.

אם פנקס הבוחרים של הישוב לגביו מוגשת המועמדות כולל 250 בעלי זכות בחירה או פחות- מספר החתימות הדרושות הוא 5; אם מספר הבוחרים גבוה מ-250- דרושות חתימות במספר השווה ל-2% מכלל הבוחרים (במקרה של תוצאה עם שארית- תעוגל התוצאה כלפי מעלה).

* לכל רשימת מועמדים המוגשת על ידי קבוצת בוחרים, יצורף תצהיר חתום על ידי בא כוח הרשימה או ממלא מקומו, המאמת את כל חתימות המגישים.

## רשימות לוועד מקומי או נציגות

1. **רשימת מועמדים לוועד מקומי (תוגש בחוברת בצבע כחול)**
   * מספר המועמדים ברשימה לוועד מקומי לא יעלה על כפל מספר חברי הוועד המקומי שקבע השר לגבי כל ישוב כפי שנמסר למנהל הבחירות.
   * רשאים להגיש רשימת מועמדים בעלי זכות בחירה הרשומים **בפנקס הבוחרים של היישוב** לגביו מוגשת המועמדות לחברות בוועד.
   * מספר חתימות התומכים הדרוש להגשת רשימה הוא 2% לפחות ממספר הבוחרים באזור, אך לא פחות מ-5 אנשים.

אם פנקס הבוחרים של הישוב לגביו מוגשת המועמדות כולל 250 בעלי זכות בחירה או פחות- מספר החתימות הדרושות הוא 5; אם מספר הבוחרים גבוה מ-250- דרושות חתימות במספר השווה ל-2% מכלל הבוחרים (במקרה של תוצאה עם שארית- תעוגל התוצאה כלפי מעלה).

1. **רשימת מועמדים לנציגות (תוגש בחוברת בצבע כחול)**

* מספר המועמדים ברשימת מועמדים לנציגות, לא יעלה על כפל מספר החברים העומדים לבחירה באותו יישוב כפי שחישב מנהל הבחירות (ראה חוזר מס' 3)
* רשאים להגיש רשימת מועמדים רק אנשים הרשומים בפנקס הבוחרים של הישוב לגביו מוגשת הרשימה **שאינם** חברי האגודה השיתופית להתיישבות חקלאית, על פי הסיווג שערכה ועדת הבחירות (ראה חוזר מס' 1)
  + מספר חתימות התומכים הדרוש להגשת רשימה הוא 2% לפחות ממספר בעלי זכות הבחירה בישוב **שאינם חברים באגודה השיתופית**, אך לא פחות מ-5 אנשים.

אם פנקס הבוחרים של הישוב לגביו מוגשת המועמדות כולל 250 בעלי זכות בחירה שאינם חברים באגודה או פחות- מספר החתימות הדרושות הוא 5; אם מספר הבוחרים שאינם חברים באגודה גבוה מ-250- דרושות חתימות במספר השווה ל-2% מכלל הבוחרים (במקרה של תוצאה עם שארית- תעוגל התוצאה כלפי מעלה).

המגישים רשימת מועמדים רשאים למנות שני אנשים- אחד כבא כוחם והשני כממלא מקומו שישמשו כאנשי הקשר מטעם הרשימה.

פרטי האנשים שמונו על ידם יצוינו בטופס הגשת הרשימה או ההצעה.

במקרה שלא מונו על ידם, רואים את המגיש הראשון שחתם על הרשימה או ההצעה כבא- כוח הרשימה ואת החותם השני כממלא מקומו.

## הצעות מועמד לראש רשות

1. **הצעת מועמד** **מטעם קבוצת בוחרים (תוגש בחוברת בצבע צהוב)**

* רשאים להגיש הצעת מועמד כל קבוצת אנשים הרשומים בפנקס הבוחרים של המועצה האזורית המונה 500 בוחרים מכלל הבוחרים במועצה האזורית או 3% מכלל הבוחרים במועצה, לפי המספר הקטן יותר.

לצורך כך, מנהל הבחירות יחשב את מספרם של 3% מכלל בעלי זכות ההצבעה על פי פנקס הבוחרים של המועצה: אם התוצאה גדולה מ-500- דרושות 500 חתימות תומכים; אם התוצאה קטנה מ-500- דרושות חתימות במספר השווה ל-3% מכלל בעלי זכות ההצבעה ברשות (במקרה של תוצאה עם שארית- תעוגל התוצאה כלפי מעלה).

* הצעת מועמד תכלול את שמו של מועמד אחד בלבד.
* המגישים רשימת מועמדים רשאים למנות שני אנשים- אחד כבא כוחם והשני כממלא מקומו שישמשו כאנשי הקשר מטעם הרשימה.
* להצעת מועמד המוגשת על ידי קבוצת בוחרים, יצורף תצהיר חתום על ידי בא כוח הרשימה או ממלא מקומו, המאמת את כל חתימות המגישים.
* עם הגשת הרשימה הצעה, בא כוח ההצעה או ממלא מקומו יגיש למנהל הבחירות עירבון, שסכומו ייקבע בהתאם **למספר התושבים** שהיו רשומים ביום הקובע במרשם האוכלוסין כתושבי הרשות המקומית (מספר התושבים נמסר למנהלי הבחירות על ידי המפקחת על הבחירות).

מספר התושבים סכום העירבון בש"ח

עד 5,000 4,000

5,001 עד 25,000 8,000

25,001 עד 100,000 21,000

למעלה מ-100,000 25,000

את העירבון ניתן למסור למנהל הבחירות גם לאחר הגשת ההצעה אך לא יאוחר מהיום ה-30 שלפני יום הבחירות, כלומר, עד ליום **30.9.18.**

העירבון יימסר למנהל הבחירות בשיק בנקאי לפקודת משרד הפנים.

בא כוח רשימת המועמדים או ממלא מקומו ימלא את ההודעה המצויה בחוברת בדבר פרטי חשבון הבנק שאליו יוחזר העירבון במידת הצורך.

מנהל הבחירות ינפיק למגיש העירבון קבלה בגובה סכום השיק והעתק הקבלה יישאר אצלו.

שימו לב, יש להפנות תשומת לב מגישי הצעת מועמד, כי ככל שלא יופקד עירבון עד למועד האחרון (30.9.18), תחשב ההצעה כאילו לא הוגשה.

1. **הצעת מועמד מטעם ראש מועצה מכהן (תוגש בחוברת בצבע כתום)-**

ההצעה תוגש בחתימת ראש המועצה המכהן. על המועמד לציין את בא כוח ההצעה. באין ציון כזה יראו את המועמד כבא כוח הרשימה.

## פרטים שנדרשים בכל חוברת

**כל אחת מהבקשות נדרשת לעמוד בדרישות נוספות כלהלן:**

1. **צירוף כתב הסכמה** - כל אדם ששמו מופיע ברשימת מועמדים או בהצעת מועמד לאחד מהמוסדות העומדים לבחירה, חייב לחתום על כתב הסכמה כי הוא כשיר להיכלל ברשימת מועמדים לפי סעיפים 19 ו19א לצו ולפי חוק הרשויות המקומיות (הגבלת הזכות להיבחר), התשכ"ד-1964 וכן לצרף צילום מתעודת הזהות שלו. נוסח כתב ההסכמה מופיע בחוברות הגשת הרשימות או ההצעה.

יש להנחות את מגישי הרשימות לצלם מתוך החוברת המתאימה את טופס כתב ההסכמה בהתאם למספר המועמדים שבכוונתם לכלול ברשימה ולהחתים כל אחד מהם על טופס **נפרד**.

מועמד הנמצא מחוץ לישראל, רשאי לשלוח למנהל הבחירות את הסכמתו לשמש כמועמד במברק או פקסימילה.

כל מועמד רשאי לתת את הסכמתו בכתב לרשימה אחת בלבד לכל אחד מהמוסדות העומדים לבחירה (יש להסב את תשומת לב המגישים כי לא ניתן לכהן במקביל כחבר מועצה וכחבר ועד מקומי ולכן במקרה בו מועמד ייבחר לשני המוסדות, יצטרך לוותר על כהונתו באחד מהם).

שימו לב: כתב הסכמה ניתן לצרף לחוברת גם לאחר הגשת רשימה או ההצעה ובלבד שטרם חלף המועד האחרון להגשת הרשימות.

1. **קביעת כינוי וסימון**

* ברשימת מועמדים- מגישי רשימת המועמדים נדרשים לקבוע כינוי לרשימה וכן סימון לרשימה שיורכב מאות או שתי אותיות שונות של האלף-בית העברי. הכינוי והסימון שנקבע יצוינו בטופס הגשת הרשימה או ההצעה.

במקרה בו לא ניתן על ידי המגישים כינוי וסימון- בשלב בדיקת הרשימה או ההצעה יקבע מנהל הבחירות את הכינוי והסימון לרשימה בהתאם לעקרונות שיפורטו בהמשך.

* בהצעת המועמד- יש לציין את שמו הפרטי ושם משפחתו של המועמד כפי שמופיעים במרשם האוכלוסין. לא ניתן להוסיף כינוי נוסף שאינו מופיע בתעודת הזהות. מועמד הנושא על פי תעודת הזהות שני שמות פרטיים או שני שמות משפחה, רשאי לציין את כולם או חלקם.

**שימו לב – לא ניתן לשנות את הכינוי או האותיות לאחר הגשת הרשימה.**

## קבלת הרשימות ופסילת הרשימות

בסמכות מנהל הבחירות לבדוק את הרשימות וההצעות המוגשות ולקבוע אם הן תקינות או לא. בדיקת הרשימות תתבצע בשני שלבים:

**שלב ראשון** (מיד בעת הגשת החוברת) – בצו המועצות האזוריות נקבעו מספר פגמים ברשימת מועמדים או הצעת מועמד בגינם מנהל הבחירות **יסרב מיד בעת ההגשה** לקבל את רשימת המועמדים או הצעת מועמד.

לפיכך, מיד בעת קבלת הבקשה מנהל הבחירות יעיין בחוברת המוגשת ואם ימצא כי קיימים בה אחד מהפגמים המפורטים, יסרב לקבל את הרשימה:

1. נעשו בחוברת אחד או יותר משינויים אלה:

* החלפת מועמד פלוני במועמד אחר;
* מחיקה או הוספה של שם מועמד;
* שינוי סדר רישומו של מועמד ברשימה (לרבות רישום מועמדים באופן לא רציף בטבלה כאשר נותרו ביניהם שורות ריקות);
* שינוי המספר הסידורי שליד שם המועמד.

אם הוגשו לגבי אותה בקשה מספר חוברות נפרדות, יש לוודא שסדר ה**מועמדים** זהה ב**כל** החוברות. במקרה שאינו זהה - מנהל הבחירות יסרב לקבל את הבקשה.

1. אי צירוף תצהיר חתום על ידי בא כוח הרשימה או ממלא מקומו המאמת את כל חתימות המגישים (יש לוודא כי התצהיר נחתם בטופס המתאים המצוי בסוף החוברת).
2. תומכים במספר נמוך מהנדרש.
3. אי צירוף כתבי הסכמה חתומים על ידי המועמדים במספר המועמדים המינימלי הנדרש בהתאם לסוג המוסד העומד לבחירה לגביו מוגשת הבקשה.

אם צורפו במועד הגשת רשימת המועמדים כתבי הסכמה במספר הנמוך מהמספר המינימאלי- מנהל הבחירות יסרב לקבל את החוברת; אם התקבלו כתבי הסכמה במספר המינימלי הנדרש אך לא התקבלו כתבי ההסכמה של כלל המועמדים ברשימה עד למועד האחרון להגשת הרשימות- ניתן לקבל את החוברת אך יתר המועמדים לגביהם לא התקבל כתב הסכמה ייפסלו במסגרת בדיקת הרשימה.

1. אם מספר המועמדים נמוך מהמספר המינימלי.
2. חוברת לא משודכת- רשימת מועמדים או הצעת מועמד המוגשת בחוברת שאינה משודכת או חוברת שפורקה ושודכה מחדש וכיו"ב.

* **בקשות למימון הוצאות בחירות למועמד לראשות המועצה-** מנהל הבחירות אינו רשאי לקבל בקשות למימוןאך רשאי להסב את תשומת לב מי מגישים לכך שבא כוח הרשימה או ההצעה וממלא מקומו שצוינו בחוברת, יירשמו גם בבקשה למימון. (הנחיות מפורטות וטפסים להגשת הבקשה למימון ניתן למצוא באתר משרד הפנים ומנהל הבחירות אינו רשאי לקבל בקשות למימון).

במידה ובקשה הוגשה **באיחור** או שנמצאו בה אחד מן הפגמים לעיל- מנהל הבחירות יסרב לקבל את הבקשה ויערוך תרשומת על סירובו בה יציין את תאריך ושעת הגשתה וכן יפרט את הפגמים שנמצאו בה שבגינם סירב לקבלה.

**טופס לעריכת תרשומת מצורף כנספח ב'**

אם מנהל הבחירות סרב לקבל בקשה וטרם חלף המועד האחרון להגשת בקשות, ניתן להנחות את מגיש הבקשה להגיש בקשה חדשה, לרבות החתמת התומכים מחדש, ובלבד שהגשתה תתבצע לא יאוחר מתום המועד להגשת בקשות דהיינו, ביום 27.9.18 בשעה 21:00.

שימו לב: במקרה בו אחד או יותר מהפגמים הללו לא התגלה בעת קבלת הרשימה או ההצעה אלא בשלב מאוחר יותר, מנהל הבחירות יודיע לבא כוח הרשימה או ההצעה ולממלאי מקומם כי הרשימה או ההצעה פסולה, וזאת לאחר שיקיים על כך התייעצות עם ועדת הבחירות.

אם בעת הגשת הבקשה לא נמצא פגם- מנהל הבחירות יאשר את **הגשת הבקשה** במקום המיועד לכך על גבי כריכת החוברת שהוגשה ויציין בה תאריך ושעת הגשה ויחתום.

בנוסף, מנהל הבחירות ימלא אישור מפורט על הגשת הבקשה ויציין בו את הפרטים הבאים: תאריך ושעת הגשת המועמדות; שמות בא כוח הרשימה או ההצעה וממלא מקומו; הכינוי והסימון שהוצעו לרשימה; מספר כתבי ההסכמה החתומים שצורפו ומספר החוברות שהוגשו לכל רשימה או הצעת מועמד (יש למספר את החוברות על גבי הכריכה החיצונית. לדוגמה: 1 מתוך X חוברות וכו').

**נוסח אישור בדבר הגשת רשימה מצורף כנספח ב1**

**נוסח אישור בדבר הגשת הצעת מועמד מצורף כנספח ב2**

עותק האישור יישמר אצל מנהל הבחירות והעתק מהאישור יימסר למגיש הבקשה.

יובהר כי קבלת הרשימה או ההצעה ואישור מנהל הבחירות על הגשתן, אינם מהווים אישור סופי על תקינותם ולצורך כך דרושות בדיקות נוספות כפי שיפורטו להלן.

## בדיקה, אישור והודעה על ליקויים

1. **בדיקת הרשימות**

**שלב שני**- מיד לאחר תום המועד להגשת הבקשות ועד ליום 4.10.18 מנהל הבחירות יערוךבסיוע יחידת המפקחת על הבחירות, בדיקה יסודית ומעמיקה יותר לכלל הבקשות שקיבל שמטרתה לבדוק כי הבקשה עומדת בכלל התנאים הקבועים בדין לצורך אישורה הסופי.

במסגרת בדיקות אלה, ייתכנו שני סוגי ליקויים:

* ליקויים טכניים הניתנים לתיקון (על ידי המגישים, המועמדים או מנהל הבחירות).
* ליקויים מהותיים הפוסלים את ההצעה באופן סופי ואינם ניתנים לתיקון במקרה זה, מנהל הבחירות יציין את הפגמים שמצא בטופס הבדיקה המצוי בחוברת ויודיע לבא כוח הרשימה או ההצעה כי הרשימה או ההצעה פסולה.

**מספר המועמדים**- נדרש כי מספר המועמדים ברשימה עומד בדרישה המספרית, בהתאם לסוג הבקשה כפי שפורט בסעיפים ב' ו- ג'. הצעת מועמד תכלול מועמד אחד בלבד.

* מספר המועמדים ברשימה אינו עומד במינימום הנדרש- ליקוי מהותי הפוסל את הרשימה.
* מספר המועמדים ברשימה עולה על המספר המרבי האפשרי- ליקוי הניתן לתיקון. התיקון יערך על ידי מנהל הבחירות שיפסול את המועמדים שמעבר למספר הנדרש.

שימו לב – בדיקה זו נערכת לפני בדיקת כשרות המועמדים. כלומר, באם מספר המועמדים יעלה על המספר המקסימלי לא תהא התייחסות למועמדים העודפים, גם לא במקרה בו אחד המועמדים הכשרים נפטר או התפטר או נפסל.

**פרטי המועמדים**- יש לוודא כי פרטיו האישיים של כל מועמד מולאו כנדרש. אם ישנם פרטים חסרים- מדובר בליקוי הניתן לתיקון.

**כשירות המועמדים-** סעיפים 19 ו-19א לצו קובעים שורה של תנאים לגבי כל מועמד בהצעת מועמד או ברשימת מועמדים למועצה, לוועד מקומי או לנציגות. מועמד שאינו עומד באחד מתנאים אלה- פסול ומנהל הבחירות יימחק את שמו מהרשימה.

* + - רישום המועמדים בפנקס הבוחרים של אותו אזור-

מועמד לראש המועצה – רישום המועמד בפנקס הבוחרים של אחד מהאזורים במועצה האזורית.

ברשימה למועצה- רישום המועמד בפנקס הבוחרים של האזור לגביו הוגשה הרשימה.

ברשימה לוועד מקומי- רישום המועמד בפנקס הבוחרים של היישוב לגביו הוגשה הרשימה לבחירות

ברשימה לנציגות- רישום המועמד בפנקס הבוחרים של היישוב לגביו הוגשה הרשימה המסומן בפנקס הבוחרים כמי שאינו חבר האגודה השיתופית.

* + - ביום הגשת המועמדות, המועמדים בני 21 שנים ומעלה.
    - מקום מגוריהם הקבוע, ביום הגשת המועמדות, הוא בתחום האזור מטעמו מוגשת המועמדות.
    - הוא אינו מנוע מכך לפי סעיף 11 לחוק יסוד: השפיטה, סעיף 18 לחוק הדיינים, תשט"ו-1955, סעיף 15 לחוק הקאדים, תשכ"א-1961, או סעיף 21 לחוק בתי-הדין הדתיים הדרוזיים, תשכ"ג-1962;
    - הוא לא הוכרז פסול דין לפי סעיף 8 לחוק הכשרות המשפטית והאפוטרופסות, תשכ"ב-1962;
    - הוא לא הוכרז פושט רגל לפי פקודת פשיטת הרגל [נוסח חדש], תש"ם-1980, ואם ניתן לו צו שחרור החלטי לפי הפקודה האמורה או צו המבטל את ההכרזה, משום שחובותיו שולמו במלואם – עברו שנתיים ממועד מתן תוקף לצו כאמור.
    - חברי ועדות ממונות שאינם כשירים להגיש מועמדות:
      * מונה לוועדה למילוי תפקידי מועצה אזורית וראש המועצה או מועצת המועצה האזורית לפי סעיף 206 לפקודת העיריות, כפי שהוחל בסעיף 34א לפקודה;
      * מונה לפי סעיפים 38 או 38א לפקודה;
      * השר מינה אותו לפי סעיף 5;
    - המועמד הוא אזרח ישראלי- רק בהצעת מועמד לראשות המועצה
    - אינו זכאי להיכלל ברשימת מועמדים ולהיבחר חבר המועצה מי שנידון בפסק דין סופי לעונש מאסר בפועל לתקופה העולה על שלושה חודשים וביום הגשת רשימת המועמדים טרם עברו שבע שנים מהיום שגמר לשאת את עונש המאסר בפועל, אלא אם כן קבע יושב ראש ועדת הבחירות המרכזית כי אין עם העבירה שבה הורשע, בנסיבות הענין, משום קלון (בקשות בעניין זה יוגשו לפי נוהל הטיפול בבקשות לקביעת היעדר קלון, התשע"ד – 2013).

מועמד המעוניין להגיש בקשה ליושב ראש ועדת הבחירות המרכזית של הכנסת להסרת קלון, נדרש להגישה **לפני** הגשת הרשימה או ההצעה הכוללת את שמו. בעת ההגשה יש לצרף לרשימת המועמדים או הצעת מועמד הכוללת את שמו אישור על הגשת הבקשה כאמור ליושב ראש ועדת הבחירות כאמור).

אם פחת מספר המועמדים ברשימה מתחת למינימום הנדרש לגבי אותה בקשה על פי סעיפים ב'- ד', עקב פסילת מועמד באחת מהעילות שפורטו לעיל- הרשימה אינה פסולה ואין צורך בתיקונה; אם נפסלו כלל המועמדים ברשימה- הרשימה פסולה ולא ניתן לתקנה.

**מספר חתימות מגישים** - נדרש כי מספר המגישים שחתמו על הבקשה עומד בדרישה המספרית הרלוונטית לסוג הבקשה כפי שפורט בסעיף א' לעיל.

לצורך כך יש להתחשב אך ורק בחתימות שהוגשו על גבי החוברת. חתימות המוגשות על גבי דפים נפרדים, צילומים, חוברת לא משודכת - לא ייספרו. בנוסף, אם חתימות הוגשו על גבי חוברות נפרדות- יש לוודא שסדר המועמדים בכל החוברות זהה.

* מספר החותמים נמוך מלכתחילה מהמספר המינימלי הנדרש- ליקוי מהותי שאינו ניתן לתיקון.
* מספר החותמים עומד בדרישת המינימום- יש לעבור לבדיקת החתימות עצמן:
  + פרטי המגישים- יש לוודא כי פרטיו האישיים של כל מגיש שחתם מולאו כנדרש. אם ישנם פרטים חסרים- מדובר בליקוי הניתן לתיקון.
  + יש לוודא כי כל המגישים החתומים מופיעים בפנקס הבוחרים של היישוב לגביו הוגשה הרשימה. חותם שאינו מופיע בפנקס הבוחרים של המועצה האזורית (כאשר מדובר בהצעת מועמד) או של היישוב הרלוונטי (כאשר מדובר ברשימת מועמדים למועצה, לוועד מקומי או לנציגות)- חתימתו פסולה.
  + יש לוודא כי מגיש לא חתם על יותר מרשימת מועמדים או הצעת מועמדים אחת למוסד מהמוסדות העומדים לבחירה. מי שחתם על יותר מרשימת מעמדים אחת – חתימותיו בכל הרשימות או ההצעות פסולות.
* אם פחת מספר חתימות המגישים ברשימה מתחת למינימום הנדרש עקב פסילת חותם באחת מן העילות שפורטו לעיל- ליקוי הניתן לתיקון.
  + בנוסף - יש לוודא כי מגיש לא חתם יותר מפעם אחת באותה רשימה. נמצא כי אדם חתם יותר מפעם אחת באותה רשימה- רק חתימה אחת תובא בחשבון והיתר ייפסלו. אין מניעה שמועמד ברשימה או בהצעה יחתום גם כתומך באותה רשימה או הצעה.

**כתבי הסכמה** - יש לוודא כי לגבי כל מועמד המופיע ברשימה או ההצעה, צורף כתב הסכמה חתום על ידו. מועמד שלא צורף לגביו כתב הסכמה חתום- ליקוי מהותי הפוסל את אותו מועמד.

* יש לוודא כי כל מועמד נתן את הסכמתו בכתב לרשימה אחת בלבד לכל אחד מהמוסדות העומדים לבחירה (כך למשל ניתן לחתום על כתב הסכמה להצעת מועמד ועל כתב הסכמה לרשימת מועמדים למועצה). מועמד שנתן את הסכמתו ליותר מרשימה אחת לאחד מן המוסדות- מועמדותו בכל הרשימות תיפסל.
* מועמד ששמו נכלל במספר רשימות אולם צירף כתב הסכמה רק לאחת מהן- אינו פסול לשמש כמועמד ברשימה זו ומנהל הבחירות ימחק את שמו מיתר הרשימות בהן הוא מופיע שלגביהן לא צירף כתב הסכמה.

**בדיקת כינוי וסימון** – מנהל הבחירות נדרש לבדוק ולאשר את הכינוי והסימון שניתנו לרשימת מועמדים בהתאם לעקרונות שפורטו בסעיף ה(2) ובשים לב אלה:

* + רשימת מועמדים תישא כינוי וסימון המורכב מאות או שתי אותיות שונות של האלף-בית העברי (לא ניתן לאשר סימון המורכב מהאותיות אא, בב וכיו"ב).
  + רשימת מועמדים לא תישא כינוי או סימון, אשר עלולים להטעות את ציבור כגון-
    - הכינוי עלול ליצור רושם בקרב הציבור כי הרשימה מייצגת גוף ציבורי מסוים בעוד שאין קשר בין הרשימה לאותו גוף.
    - הכינוי או הסימון דומים לכינוי וסימון שהוצעו לרשימה אחרת (במקרה זה, הרשימה שהגישה את הרשימה מוקדם יותר על פי האישור שניתן ממנהל הבחירות, זכותה גוברת בהקשר זה)
    - סימון הרשימה דומה לסימון סיעה או מפלגה בכנסת ועלול להטעות את הציבור.
    - אין לאשר כאותיות בודדות לשתי רשימות שונות את האותיות הבאות משום דמיונן בכתיבתן בדפוס או בכתב- ר ו-ד; פ ו-ש; צ ו-ד; ת ו-ח; כ ו-נ; כ ו-ב, ק ו- ך.

עם זאת, אין מניעה להשתמש באותיות אלה כשמוסיפים להן אות אחת נוספת (לדוג' לרשימה אחת- "ר**א**" ולרשימה שנייה "**ד**")

* + - האותיות הסופיות םןץףך נחשבות כאות נפרדת של האלף-בית ולכן מבחר האותיות הכללי הוא 27.
    - אין מניעה לקבוע אות או אותיות וכינויים שיש להן, כביכול, כוח מיסטי. לדוגמה "ה" או "חי".
    - אין מניעה לקבוע לשתי רשימות שונות כינויים הכוללים מילים גנריות כאשר הן באות בצירופים שונים ושיש ביניהם מספיק הבדל. לדוגמה המילה "ירוקים"- רשימה המכונה "תנועת מהפך ירוק" ורשימה אחרת המכונה "הירוקים"; המילה "הורים"- רשימה אחת המכונה "שימו לב הורים" ורשימה אחרת המכונה "אסיפת הורים".
* שתי רשימות מועמדים לאותו מוסד העומד לבחירה המוגשות מטעם אותו אזור, לא יישאו כינוי וסימון זהים. במקרה זה, קבוצת הבוחרים שהקדימה להגיש את רשימתה על פי המועד שצוין באישור שניתן לה ממנהל הבחירות במועד הגשתה, יאושר לה הכינוי והסימון שבחרה. הרשימה האחרת- הכינוי והסימון שבחרה ייפסל והיא רשאית להציע לאישור מנהל הבחירות כינוי וסימון אחרים.

אם לא ניתן לרשימה כינוי וסימון על ידי מגישי הרשימה, מנהל הבחירות יקבע לה את הכינוי והסימון על פי עקרונות אלה.

**עירבון**- אי הגשת ערבון למנהל הבחירות עד ליום 30.9.18 להצעת מועמד שהוגשה- ליקוי מהותי הפוסל את ההצעה.

1. **הודעה על הליקויים**

* ליקויים הניתנים לתיקון - במקרה בו התגלו במסגרת הבדיקה ליקויים הניתנים לתיקון, מנהל הבחירות יודיע על כך בכתב לבא כוח הרשימה או ההצעה ולממלאי מקומם, לא יאוחר מיום 4.10.18. אם הליקוי נגע למועמד הכלול ברשימה או ההצעה, ישלח מנהל הבחירות גם אליו העתק מההודעה והמועמד יהיה רשאי לתקן את הליקוי.

מנהל הבחירות יפרט בהודעה את מהות הליקוי וכן את המועד האחרון שניתן לתקנו שהוא לא יאוחר מהיום ה-23 שלפני יום הבחירות, כלומר עד ליום א', 7.10.18.

ההודעות ימסרו לנוגעים בדבר לפי כתובתם ברשימת הבוחרים או בהצעת מועמד, באמצעות שליח עם אישור מסירה, או באמצעות פקס ולוודא טלפונית אישור על קבלתו. העתק מההודעה יישאר אצל מנהל הבחירות.

**נוסח הודעה לבא כוח בדבר ליקויים ברשימת מועמדים - מצורף כנספח ג**

**נוסח הודעה לבא כוח בדבר ליקויים בהצעת מועמד- מצורף כנספח ג1**

**נוסח הודעה למועמד בדבר ליקויים ברשימת מועמדים - מצורף כנספח ג2**

**נוסח הודעה למועמד בדבר ליקויים בהצעת מועמד- מצורף כנספח ג3**

**נוסח הודעה בדבר פסילת כינוי או סימון- מצורף כנספח ג4**

* ליקויים שאינם ניתנים לתיקון או פסילת מועמד מתוך רשימה- בהתאם לסעיף 161(ב) לצו, במקרה בו מצא מנהל הבחירות לאחר בדיקה ולאחר שקיים על כך התייעצות עם ועדת הבחירות, כי קיימים ברשימה או בהצעה אחד מהליקויים הבאים, יודיע על פסילת הרשימה או ההצעה בכתב לבא כוח הרשימה, לממלא מקומו ולמועמד שנפסל.
* הרשימה הוגשה בידי מספר בוחרים קטן מהנדרש
* נעשה ברשימה שינוי מהשינויים האמורים בסעיף ו1 לעיל;
* הצעת המועמד הוגשה בידי מספר בוחרים קטן מהנדרש
* המועמד לראשות המועצה איננו אזרח ישראלי.

**נוסח הודעה על פסילת הצעת מועמד לפי סעיף 161(ב)- מצורף כנספח ד**

**נוסח הודעה על פסילת רשימת מועמדים לפי סעיף 161(ב) לצו- מצורף כנספח ד1**

במקרה בו מצא מנהל הבחירות, כי קיימים ליקויים מהותיים אחרים ברשימה או בהצעה שאינם ניתנים לתיקון- יודיע על פסילת הרשימה או ההצעה לבא כוח הרשימה, לממלא מקומו למועמד שנפסל.

**נוסח הודעה בדבר פסילת מועמד לראשות מועצה עקב ליקויים- מצורף כנספח ד2**

**נוסח הודעה בדבר פסילת רשימת מועמדים עקב ליקויים- מצורף כנספח ד3**

**נוסח הודעה בדבר פסילת מועמד ברשימת מועמדים- מצורף כנספח ד4**

## אופן תיקון הליקויים

**תיקון ליקוי הנוגע לפרטי מועמד או מגיש**- יוגש בכתב על גבי גיליון נייר, חתום בידי מי שנדרש לתיקון הליקוי על פי הודעת מנהל הבחירות. הגיליון יצורף על ידי מנהל הבחירות לחוברת רשימת המועמדים או הצעת המועמד ויהווה חלק בלתי נפרד ממנה.

**תיקון ליקוי הנוגע למספר חתימות המגישים**- השלמת החתימות מגישים לרשימת מועמדים תיעשה בטופס שיהיה ערוך לפי **נספח ה** ולהצעת מועמד בטופס **בנספח ה1**

בטפסים יפורטו כל שמות המועמדים המופיעים ברשימת המועמדים לפי סדרם ברשימת המועמדים כפי שהוגשה למנהל הבחירות בחוברת המקור (בהצעת מועמד- יצוין שמו של המועמד).

התיקונים יוגשו למנהל הבחירות עד ליום 7.10.18.

## החלטת מנהל הבחירות בנוגע לרשימות

בתום המועד לתיקון הליקויים, ייגש מנהל הבחירות לבדיקה סופית של רשימות המועמדים והצעות מועמד לגביהן הוציא דרישה לתיקון ליקויים על מנת לקבל החלטה סופית עד ליום **10.10.18.** האם לפסול או לאשר אותן.

החלטת מנהל הבחירות תהיה בהתאם לאחד מאלו:

* + ליקוי **בחתימות מגישים** ברשימת מועמדים או בהצעת מועמד שלא תוקן כנדרש- מנהל הבחירות יפסול את הרשימה או ההצעה;
  + ליקוי לגבי **מועמד ברשימת מועמדים** שלא תוקן כנדרש- מנהל הבחירות יפסול את המועמד;
  + ליקוי לגבי **מועמד בהצעת מועמד** שלא תוקן כנדרש – מנהל הבחירות יפסול את ההצעה;
  + ליקוי **בכינוי או סימון** רשימת מועמדים או הצעת מועמד שלא תוקן כנדרש- מנהל הבחירות יקבע כינוי או סימון לרשימה ויאשר אותה.
  + **ליקוי ברשימת מועמדים או הצעת מועמד שתוקן כנדרש**- מנהל הבחירות יאשר את הרשימה או ההצעה, לאחר התייעצות עם ועדת הבחירות (חבר ועדת בחירות לא ידון בעניין אישור של רשימת מועמדים או של מועמד ברשימת מועמדים ביישוב שבו הוא מתגורר).

מנהל הבחירות יערוך רישום מפורט על החלטותיו לגבי כל רשימה, בחלק המיועד לכך בחוברת.

**הודעת מנהל הבחירות בדבר אישור או פסילת הרשימה או ההצעה**

לאחר קבלת החלטה בדבר הרשימה, מנהל הבחירות יודיע את החלטותיו (אישור, פסילה, שינוי כינוי וסימון) בכתב לבאי כוח הרשימות או ההצעות ולממלא מקומם. אם החליט מנהל הבחירות לפסול מועמד- יודיע את ההחלטה גם למועמד עצמו.

הודעת מנהל הבחירות תישלח לנוגעים בדבר במסירה אישית, או באמצעות הדואר לפי כתובתם שמופיעה בחוברת רשימת המועמדים או הצעת מועמד, וזאת לא יאוחר מהיום ה-20 שלפני יום הבחירות, כלומר עד ליום **10.10.18.**

**נוסח הודעה בדבר פסילת מועמד לראשות מועצה עקב ליקויים- מצורף כנספח ד2**

**נוסח הודעה בדבר פסילת רשימת מועמדים עקב ליקויים- מצורף כנספח ד3**

**נוסח הודעה בדבר פסילת מועמד ברשימת מועמדים- מצורף כנספח ד4**

**נוסח הודעה בדבר אישור הצעת מועמד - מצורף כנספח ו**

**נוסח הודעה בדבר אישור רשימת מועמדים – מצורף כנספח ו1**

**נוסח הודעה בדבר פסילת כינוי או אות לרשימה – מצורף כנספח ו2**

## עתירה על החלטת מנהל הבחירות

בהתאם לסעיף 167 לצו, בא כוח רשימה או הצעה או ממלאי מקומם רשאים להגיש עתירה נגד החלטת מנהל הבחירות כלהלן:

1. פסילת הצעת מועמד או רשימת מועמדים;
2. פסילת מועמד ברשימת מועמדים;
3. סירוב לאשר כינוי או סימון (אות) של הרשימה.

במקרה של פסילת מועמד לראשות הרשות או למועצה, רשאי להגיש את העתירה גם המועמד שנפסל.

חבר ועדת הבחירות של המועצה רשאי לעתור על החלטת מנהל הבחירות לאשר הצעת מועמד או רשימת מועמדים וכן על אי פסילתו של מועמד פלוני ברשימת מועמדים.

**העתירה תוגש לבית המשפט לעניינים מנהליים שבאזור שיפוטו נמצא תחום המועצה האזורית לא יאוחר מהיום ה-17 שלפני יום הבחירות, כלומר 14.10.18.**

על העותר להמציא את כתב העתירה לפרקליטות המחוז, ולא למנהל הבחירות. במקרה בו עותר מבקש להעביר למנהל הבחירות עתירה, אין לקבלה ויש להפנותו לפרקליטות המחוז הרלוונטית. במקביל מנהל הבחירות יעדכן באופן מיידי את לשכת המפקחת הארצית על הבחירות על הגשת העתירה.

פסק דינו של בית המשפט לעניינים מנהליים בעתירה, יינתן לא יאוחר מהיום ה- 12 שלפני יום הבחירות, כלומר עד יום 18.10.18 ואין אפשרות לערער עליו.